דין אקפי ומתן פלג חתמו לעונה בבית"ר י-ם
אקפי חתם בבית"ר לעונה עם אופציה לשנתיים
כפי שפורסם לראשונה בערוץ הספורט, המגנים הצטרפו והשתתפו באימון הבכורה. כ-50 אוהדים נכחו בבית וגן
תומר לוי | ספורט 5 | פורסם 12/06/18 18:21
(צילום: בית"ר ירושלים) | צילום: ספורט 5
תאמינו או לא, המונדיאל אפילו לא התחיל וקבוצות ליגת העל כבר פותחות את האימונים לעונת 2018/19. בית"ר ירושלים היא אחת מהן והערב (שלישי) היא קיימה את האימון הראשון של הקבוצה בבית וגן, תחת המאמן החדש גיא לוזון.
עוד לפני האימון וכפי שפורסם לראשונה בערוץ הספורט, בית"ר החתימה היום את מגנה השמאלי של בית"ר ת"א/רמלה, דין אקפי, באמצעות סוכנו, זיו שטרנברג, לעונה עם אופציה לשנתיים נוספות. אקפי, שישתתף באימון הפתיחה, צפוי להיות מחליף למרסל הייסטר, אבל במידה שהמגן יימכר עשוי להיות האופציה הראשונה. אקפי שיחק במהלך הקריירה גם במכבי הרצליה ובהפועל פתח תקווה. כמו כן, גם המגן הימני מתן פלג הצטרף בחוזה לעונה.
חזרה לאימון. הפרצופים החדשים שהגיעו למתחם בבית וגן היו של איתמר ניצן, קרלוס קוויאר (שקיבל את הספרה 5, אך לא התאמן) וכן של צמד המגנים החדש אקפי את פלג. בנוסף, השתתפו באימון גם בין היתר עידן ורד, טל כחילה, אופיר קריאף ודוד קלטינס, כשגם ז'אורז'יניו וקלאודמיר פריירה, שלא נמצאים בתכניות, הופיעו.
המגן הצרפתי אנטואן קונטה ממשיך להחלים מניתוח ואמנם לא התאמן, אבל הגיע לבית וגן. כ-50 אוהדים בסך הכל הגיעו כדי לתמוך בשחקנים ועודדו בעיקר את ורד וקונטה שהגיע על קביים.